عبرو مجموعة من المواطنين فوسائل التواصل الاجتماعي على استنكارهم بسبب تكريم جمعية “مبادرة الخير” فبرنامج “دير يديك” على القناة الثانية “دوزيم” لطبيبة كتنتمي لواحد من المراكز الاستشفائي بعمالة الفداء درب السلطان، وشكرها بحال إلى كانت من الطاقم الطبي المتخصص بعلاج مرضى “كوفيد 19′′، وأكدو المواطنين بللي هذشي ماشي صحيح، والسيدة عاطياها غير للغيابات غير المبررة، الشي اللي خلا الإدارة تتابعها وتعطيها إنذارات. وحسب المعطيات اللي توصلات بيها “كود”، فالطبيبة الشبح جاتها فرصة باش تخدم مع الأطر الصحية فواحد من السبيطارات اللي كتستقبل مصابي فيروس كورونا المستجد، وتتكفل بعلاجهم، لكنها رفضات بدعوى أن عندها طفل مصاب بمتلازمة داون “تريسوميك”. / ومن غير هذشي، الطبيبة سمعتها خايبة فالسبيطار، حيت بالإضافة لأنها كتغيب، حتى إلى حضرات كتحاول تتملص من مسؤولية أنها تقلب المرضى اللي كيزورو المركز الاستشفائي وتعاين حالتهم وتقدم ليهم العلاج، وماكتحطش عليهم يديها بحجة أنهم كَاع ما كيتوفرو على ورقة الخروج الاستثنائي، وهي فالأصل خايفة على راسها من كورونا. الناس استغربو من هذ التكريم غير المنطقي، وتساءلو واش دوزيم ما بحثاتش على السيدة قبل ما تكرمها؟ وواش كانت عارفة أنها ماكديرش خدمتها ومابغاتش تعالج مرضى “كوفيد 19” وحتى المرضى العاديين، وكتغييب بزاف؟ خصوصا وأن كلشي عارف حقيقتها فالسبيطار، وهذشي كيعزز الشكوك لا تكون دوزيم أو الجمعية متواطئين فهذشي، باش يحسنو سمعتها. 
طبيبة شبح رفضات تعالج مرضى كوفيد وماكتعاملش مزيان مع المواطنين كرماتها “دوزيم”.. ومواطنين كيستنكرو